**Tárgy: Tájékoztatás a Képviselő Testület számára a képviselői beszámolóról.**

**Tisztelt Képviselő testület!**

Jegyző úr levelében felszólított, hogy a Magyarország helyi önkormányzatairól szóló 2011. évi CLXXXIX. törvényből is fakadó kötelezettségemnek **2022. január 17. napján 15 óráig tegyek eleget,** mint a 6.sz körzet egyéni képviselője. Mivel csak a törvényre utalt, így annak rendelkezéseit áttekintve, az alábbiakban kérem szíves meggondolásukat és megértésüket.

A törvény a 32 § (2) k) pontjában így rendelkezik a képviselő kötelezettségéről: „köteles kapcsolatot tartani a választópolgárokkal, akiknek évente legalább egy alkalommal tájékoztatást nyújt képviselői tevékenységéről.”

A tájékoztatás módját és éven belüli időpontját a törvény nem határozza meg és nem is korlátozza, így annak formája szabadon megválasztható. A helyi adottságoknak megfelelően helyi havilap, egyéni szórólap, lakossági fórum, Facebook vagy egyéb közösségi felület is szóba jöhet. Természetesen a honlapon való megjelenítés is, azonban a felsoroltak közül, tekintve a honlap látogatottságát, ez a legkevésbé hatékony.

Mivel a választási ciklus fele immár lassan eltelik, és véleményem szerint a város jelenleg minden tekintetben jóindulattal is csak stagnáló állapotúnak minősíthető, így a polgárok felé kevésbé releváns az elmúlt két év szerencsétlenkedésének fényezése, sokkal inkább, hogy mi várható ebben az évben. Ennek ismeretéhez azonban a függő ügyek, költségvetési tervek és kondíciók rögzítése lenne szükséges. A Hivatal adatszolgáltatási tevékenységének felgyorsítása, a konzekvens adat- és információ visszatartással való felhagyás lenne kívánatos. Konkrétumok kifejtését itt elengedném, de természetesen tudok példákkal szolgálni megfelelő környezetben.

Fentiek fényében a képviselői beszámolót a városi költségvetés elfogadását követően a körzetemben szórólap formájában, míg a város egészét érintő meglátásaimat a Gödi Körképben, valamint a közösségi felületeken szándékozom közzétenni, mely nyilvános anyagokat természetesen a honlapon történő közlésre is átadok.

Jegyző úr baráti érvelése szerint a testület a munkaterv elfogadásával egyúttal kötelezett a beszámoló januári testületi ülésre történő benyújtására, ez véleményem szerint nem helytálló érvelés.

Tisztelettel

Markó József

6.sz körzet képviselő